El Projecte Viridiana torna al cinema Tívoli amb “La mitad de Ana”, el 9 de gener
2025-07-24

Complida ja la primera setmana del 2025 i amb una cartellera anual recentment estrenada, el cinema Tívoli de Burjassot reprén també, amb l’Any Nou, el cicle de pel·lícules emmarcades en el Projecte Viridiana. Ho farà el dijous 9 de gener, a les 19.30 h, amb la pel·lícula La mitad de Ana. A continuació, hi haurà un col·loqui en línia amb la directora i protagonista de la cinta, Marta Nieto i els espectadors i espectadores podran enviar les seues preguntes, a través del QR que es projectarà en la pantalla. Les entrades, com és habitual, tenen un preu únic de 4 euros i es poden adquirir en venda anticipada, en la pàgina web del Cinema Tívoli, o en la taquilla, des de mitja hora abans de l’inici de cada projecció.

Marta Nieto dirigeix aquesta història que presenta a Ana (Marta Nieto), una dona que compagina el seu treball de vigilant de sala en un museu amb la cura de Son, la seua filla de huit anys. Separada des de fa temps, la seua rutina es trenca amb l’inici del curs escolar quan Son inicia una exploració d’identitat. Desorientada, Ana començarà a veure les coses d’una altra manera i a poc a poc haurà de retrobar-se amb la dona que va ser abans de ser mare. Per a poder acompanyar a la seua filla, Ana haurà de tornar a ser Ana.

Estrenada en la Seminci 2024, la pel·lícula aborda la transsexualitat i la identitat de gènere des del punt de vista d’una mare. La pel·lícula s’estrenarà a les sales, el divendres 10 de gener.